Пытанне аб прыйсці Божага Валадарства паўставала раней і часта паўстае сёння. Яго можна ўспрымаць як дапытванне аб тым, ці надыдуць нарэшце лепшыя часы альбо канец свету. Апошнім часам было шмат розных прадказанняў. Ад часу да часу з’яўляецца сенсацыйная інфармацыя, якая паказвае: тут і цяпер. Сённяшні адказ Езуса на пытанне фарысея паказвае на Яго самога: ёсць сярод вас. Яно наступіла і пачало развівацца разам з Яго прыйсцем. Аб гэтым сведчаць шматлікія аздараўленні, прабачэнне грахоў, а таксама абвяшчэнне Евангелля – гэта вялікі год ласкі ад Пана. Такім чынам і сёння павінна ўзрастаць Божае Валадарства.